
Felismerésre bemutatás és annak hibái, mint justizmord forrás

A felismerésre bemutatás és annak hibái, mint justizmord forrás című dolgozatom témájának megválasztását nagy fokban befolyásolta az elmúlt években Magyarországon ismertté vált justizmord esetek, ahol a téves bizonyítékok alapján ártatlan embereket ítéltek el. Nem egy esetben a felismerésre bemutatás hibás lefolytatásának eredményeként született téves ítélet. Dolgozatomban megkíséreltem választ adni arra, hogyan lehetne a különböző szakaszokban fellépő hibalehetőségeket kiküszöbölni.
Pályamunkám felépítése a felismerésre bemutatás fogalmának kifejtésével, törvényi szabályozásának bemutatásával kezdődik, majd végigelemeztem és bíráltam az egyes szakaszok lefolytatásának előírásait, gyakorlati időm alatt szerzett tapasztalataim által véleményt formáltam a szabályozásban megjelenő kritériumok gyakorlatban megvalósuló fokáról. Nemzetközi vizsgálódást is végeztem a témával kapcsolatban, bátran állíthatom, hogy teljes mértékben eltérő az angolszász jogrendszerben az eljárás célja és lefolytatása, a szabályozottság kisebb foka ellenére ott hatékonyabban tudják alkalmazni a tárgyalásokon. Hasznosabb megoldásnak találtam az egyes eljárási hibákat konkrét esetekkel szemléltetni, így jobban rá tudtam világítani, miben tér el az elmélet a gyakorlattól, melyek a leggyakrabban elkövetett gondatlan vagy szándékos figyelmetlenségek, hibák. Dolgozatomban a leghírhedtebb justizmord esetként ismert móri bankrablást mutatom be, melyben konkrét tényeket felvázolva, eredményesen tudtam ismertetni és bírálni az elkövetett hibákat, a néha korrigálhatatlan következményeket, melyeknek kihatása van az egész eljárásra, az ítéletre, de emberi sorsokra is.
Lezárásként tömören összefoglaltam a justizmord intézményét, majd az összegzésben az általam felállított hipotéziseket válaszoltam meg, megoldásokat felsorakoztatva az eredményesebb lefolytatás mellett, bízván benne, hogy vizsgálódásom során helyes következtetésekre jutottam. 



